Som bekendt skal man høre meget, før ørerne falder af, men ørerne faldt af, og øjnene drattede ud af hovedet på mange, da den liberale tænketank Cepos’ cheføkonom, Mads Lundby Hansen, for nylig angreb en af velfærdsstatens kerneinstitutioner:

Biblioteker gør det mere attraktivt at være på offentlig forsørgelse. Hvis man er på dagpenge eller kontanthjælp, så har man mulighed for at gå ned på biblioteket, surfe gratis på internettet, læse aviser og blade. Det trækker arbejdsudbuddet ned. (Information 23.5.2018)

Cheføkonomens ræsonnement, der også omfattede gratis museumsadgang, er ikke bare absurd – så må vi jo også nedlægge parker, sportspladser og havudsigter, der truer arbejdsudbuddet.